b'\n_START_ARTICLE_\nBor\xc5\xa1tnikovo sre\xc4\x8danje\n_START_PARAGRAPH_\nBor\xc5\xa1tnikovo sre\xc4\x8danje, ki je poimenovano po utemeljitelju slovenskega sodobnega poklicnega gledali\xc5\xa1\xc4\x8da, igralcu in re\xc5\xbeiserju Ignaciju Bor\xc5\xa1tniku, je najpomembnej\xc5\xa1i festival poklicnih gledali\xc5\xa1\xc4\x8d v Sloveniji. Vsako leto se v okviru festivala podeli nagrado za \xc5\xbeivljenjsko delo igralcu oz. igralki, imenovana Bor\xc5\xa1tnikov prstan. Poleg najpresti\xc5\xbenej\xc5\xa1e pa se podeli tudi ve\xc4\x8d nagrad Bor\xc5\xa1tnikovega sre\xc4\x8danja za predstavo, re\xc5\xbeijo, igralske, glasbene in druge umetni\xc5\xa1ke dose\xc5\xbeke v minuli sezoni.\n_START_SECTION_\nZgodovina\n_START_PARAGRAPH_\nSprva pod imenom Teden slovenskih gledali\xc5\xa1\xc4\x8d (tudi Teden slovenske drame) je festival prvi\xc4\x8d potekal leta 1966 v Mariboru, po \xc5\xa1tirih sezonah pa je sre\xc4\x8danje z uvedbo nagrad in tekmovalnega dela festivala leta 1970 dobilo dana\xc5\xa1nje ime.\n_START_SECTION_\nPotek\n_START_PARAGRAPH_\nVsako leto v drugi polovici oktobra pribli\xc5\xbeno deset dni sre\xc4\x8danje poteka v SNG Maribor. Udele\xc5\xbeujejo se ga slovenska gledali\xc5\xa1\xc4\x8da, zadnja leta pa prihaja tudi vedno ve\xc4\x8d tujih gostov, gostujo\xc4\x8dih gledali\xc5\xa1\xc4\x8d in strokovnjakov s podro\xc4\x8dja gledali\xc5\xa1ke umetnosti._NEWLINE_Program je sestavljen iz simpozijev, konferenc, razstav in iz tekmovalnega dela, kamor se izmed vseh premier pretekle sezone uvrsti le okoli deset izbranih. Premiere izbirajo selektorji, ki so izvoljeni z dveletnim mandatom._NEWLINE_Ob zaklju\xc4\x8dku festivala se podeljujejo nagrade za najbolj\xc5\xa1o predstavo, re\xc5\xbeijo, igralske, glasbene in druge umetni\xc5\xa1ke dose\xc5\xbeke, mesto najve\xc4\x8dje nagrade na festivalu pa zavzema Bor\xc5\xa1tnikov prstan, ki se podeljuje izbranemu igralcu ali igralki za \xc5\xbeivljenjsko delo.'